b'\n_START_ARTICLE_\nUnkarin Grand Prix 2016\n_START_SECTION_\nAika-ajot\n_START_PARAGRAPH_\nEnsimm\xc3\xa4inen aika-ajo-osio viiv\xc3\xa4styi 20 minuutilla rankkasateen vuoksi. Q1:st\xc3\xa4 ehdittiin ajaa vain nelisen minuuttia, kunnes se pys\xc3\xa4ytettiin uuden sadekuuron takia. Aika-ajon jatkuttua Marcus Ericsson ajoi sein\xc3\xa4\xc3\xa4n mutkassa 10 ja sessio keskeytyi punaisella lipulla. Felipe Massa romutti autonsa mutkassa kuusi ja Rio Haryanto mutkassa 10. Kaikki kolme karsiutuivat Q1:ss\xc3\xa4._NEWLINE_Fernando Alonso py\xc3\xb6r\xc3\xa4hti viimeisell\xc3\xa4 aika-ajoyrityksell\xc3\xa4\xc3\xa4n ja aiheutti hetkellisesti keltaiset liput Q3:ssa pilaten muun muassa Lewis Hamiltonin viimeisen aikakierroksen. Paalupaikalle ajoi Nico Rosberg, joka ehti ajaa my\xc3\xb6s viimeisen aikakierroksensa. Hamilton oli toinen ja Daniel Ricciardo kolmas. Valtteri Bottas oli kymmenes ja Kimi R\xc3\xa4ikk\xc3\xb6nen 14:s.\n_START_SECTION_\nKilpailu\n_START_PARAGRAPH_\nLewis Hamilton nousi l\xc3\xa4hd\xc3\xb6ss\xc3\xa4 kilpailun k\xc3\xa4rkeen. Daniel Ricciardo nousi hetkellisesti toiseksi, mutta paalulta l\xc3\xa4htenyt Nico Rosberg otti kakkospaikan takaisin radan toisessa mutkassa. McLarenin Jenson Button kohtasi ongelmia kierroksella 5 ja joutui lopulta keskeytt\xc3\xa4m\xc3\xa4\xc3\xa4n kilpailunsa. H\xc3\xa4n sai my\xc3\xb6s varikon l\xc3\xa4piajorangaistuksen saatuaan tallilta s\xc3\xa4\xc3\xa4nt\xc3\xb6jenvastaista informaatiota radioitse. Sebastian Vettel oli ensimm\xc3\xa4inen k\xc3\xa4rkimiehist\xc3\xa4 varikolla kierroksella 15. Seuraavalta kierrokselta Daniel Ricciardo pys\xc3\xa4htyi. Kierroksella 17 Lewis Hamilton ja Max Verstappen pys\xc3\xa4htyiv\xc3\xa4t, ja Nico Rosberg kierrokselta 18. Vettel onnistui ohittamaan Verstappenin varikkopys\xc3\xa4hdyksen aikana._NEWLINE_Kimi R\xc3\xa4ikk\xc3\xb6nen pys\xc3\xa4htyi ensimm\xc3\xa4ist\xc3\xa4 kertaa kierroksella 30 l\xc3\xa4hdetty\xc3\xa4\xc3\xa4n kilpailuun astetta kovemmilla renkailla kuin k\xc3\xa4rkiryhm\xc3\xa4l\xc3\xa4iset. Daniil Kvjat sai viiden sekunnin aikarangaistuksen varikon ylinopeudesta. Esteban Guti\xc3\xa9rrezia rangaistiin sinisten lippujen noudattamatta j\xc3\xa4tt\xc3\xa4misest\xc3\xa4, kun h\xc3\xa4n hidasti k\xc3\xa4rkimies Lewis Hamiltonia. Jolyon Palmer py\xc3\xb6r\xc3\xa4hti kierroksella 49 vauhdikkaasti mutkassa 6 pystyen jatkamaan kilpailuaan. R\xc3\xa4ikk\xc3\xb6nen pys\xc3\xa4htyi toistamiseen kierroksella 50 ottaen toisen vedon tapaan superpehme\xc3\xa4t renkaat alleen. R\xc3\xa4ikk\xc3\xb6nen palasi radalle kuudenneksi. Kierroksella 57 R\xc3\xa4ikk\xc3\xb6nen yritti ohittaa viidenten\xc3\xa4 ajanutta Max Verstappenia, mutta t\xc3\xb6rm\xc3\xa4si Verstappenin takapy\xc3\xb6r\xc3\xa4\xc3\xa4n kolmosmutkassa Verstappenin peitetty\xc3\xa4 R\xc3\xa4ikk\xc3\xb6sen ohitusyrityst\xc3\xa4, jolloin R\xc3\xa4ikk\xc3\xb6sen auto k\xc3\xa4rsi etusiipivaurion._NEWLINE_Kilpailun voitti Lewis Hamilton viidett\xc3\xa4 kertaa urallaan ja nousi ensimm\xc3\xa4ist\xc3\xa4 kertaa vuonna 2016 MM-sarjan k\xc3\xa4rkeen. Nico Rosberg ajoi toiseksi ja Daniel Ricciardo kolmanneksi. Sebastian Vettel oli nelj\xc3\xa4s, Max Verstappen viides ja Kimi R\xc3\xa4ikk\xc3\xb6nen kuudes. Valtteri Bottas ajoi maaliin yhdeks\xc3\xa4nten\xc3\xa4.'